Source: http://cristianstan.today/2017/10/csm-in-liga-campionilor-ca-n-campionat/
Timestamp: 2019-06-17 05:39:50+00:00

Document:
CSM în Liga Campionilor ca-n campionat... | cristianstan.today
Cristian Stan / October 11, 2017, 23:24 0
CSM în Liga Campionilor ca-n campionat…
În 4 zile, CSM București a marcat de 64 de ori în două meciuri de Liga Campionilor, zdrobind pe rând campioana Sloveniei, Krim Ljublijana cu 30-18 (sâmbătă în Polivalentă) și campioana Poloniei, Vistal Gdyna cu 34-23 (mai devreme, în deplasare). Ambele meciuri s-au disputat într-un singur sens, fiind dominate de bucureștence de la un capăt la altul, iar problema câștigătoarei nu s-a pus în niciun moment.
Cu siguranță, CSM a avut noroc la tragerea la sorți pentru această fază a grupelor. Niciuna dintre adversare nu este vreo forță, iar cele 2 meciuri disputate deja au fost similare cu cele din campionatul intern. Dincolo de scor și de modestia adversarelor, însă, îmbucurător este că în acest sezon, campioana României arată ca o echipă mare.
De altfel, dacă te uiți pe primul 6 care cumva și-a conturat forma ai niște nume pe care doar în vise ni le puteam imagina jucând în România: Mehmedovic – Hagman – Neagu Kurtovic – Gullden – Frafjord. Printre rezervele lor sunt Udriștoiu, Bazaliu, Niombla, Jorgensen și Jacobsen, situație care permite, practic, ca în orice minut al meciului să ai în teren o echipă ultra-solidă. Indiferent cât de mult mai e de muncă până când această echipă să ajungă la vârf de formă, pentru mine, este primul sezon în care CSM București îmi pare îndreptățită să pornească un meci cu Gyor cu șanse cu adevărat egale.
Cred că cel mai mare plus pe care îl are campioana noastră este antrenoarea daneză Helle Thomsen. Echipa joacă tipic scandinav, are siguranță, are o viziune clară și are liniște. Joacă minge cu minge, ținând cont foarte puțin de scorul de pe tabelă. Mă repet, mi se pare că este pentru prima oară când CSM se comportă ca o echipă redutabilă și asta chiar nu ține numai de faptul că nu a întâlnit încă cei mai puternici adversari. Pronosticul meu este că CSM București va termina grupa cu maximum de puncte, iar în grupele principale va strânge cel puțin 16 puncte, deși vor veni la București atât Rostov-Don cât și ETO Gyor.
Apropos de celelalte meciuri din Liga Campionilor, rezultatele au fost în general firești, iar Vardar, Gyor și CSM nu dau semne că ar trebui să aibă vreo emoție pentru prezența în Final 4. M-a surprins Rostov care s-a chinuit acasă cu vicecampioana Franței, Brest Bretagne, echipă care a beneficiat total surprinzător de un wild card pentru a participa în Liga Campionilor, deși nu o recomanda nimic. E devreme, e doar un meci, Brest s-a întărit destul de tare, dar Rostov nu arată ca dream-teamul care se vrea. Buducnost pe de altă parte a pornit la drum cu ambiții mici, cu dorința de a reconstrui echipa, dar a zdrobit pe BBM Bietigheim, campioana Germaniei și finalista Cupei EHF în sezonul trecut, care pornea ca mare favorită. Cealată reprezentantă a Germaniei, HC Thuringer a învins clar în deplasare un Larvik care se îndreaptă spre desființare. Rezultatele complete sunt aici, pe site-ul oficial al competiției.
Revenind la tigroaicele noastre, pentru CSM urmează sâmbătă unul dintre cele 2 meciuri mai dificile din campionatul intern, jucând în deplasare cu Corona Brașov, iar săptămâna viitoare se va deplasa în Danemarca pentru al treilea meci din Liga Campionilor, cu Nykøbing. Următorul meci acasă va fi pe 4 noiembrie, returul cu campioana Danemarcei (Nykøbing), joc ce se va desfășura cel mai probabil la Sala Dinamo, chiar dacă site-ul EHF nu știe încă. Sala Polivalentă este ocupată cu un concurs internațional de dans sportiv. Țară mică, săli puține :(.
< Prev Post Dar spectatorii? Unde sunt spectatorii…
Next Post > Cum arată handbalul feminin românesc la final de an

References: CSM 
 CSM 
 CSM 
 CSM 
 CSM 
 CSM 
 CSM 
 CSM